Csak most mérik fel a háziorvosi rendelőket, alkalmasak-e oltóhelynek
Bár a bejelentés szerint készen van az oltási terv, mégis nagyon úgy tűnik, hogy még mindig dolgoznak rajta. Ezúttal egy háziorvosoknak szétküldött levél szivárgott ki, amiben az orvosokat arra kérik, nyilatkozzanak arról, rendelőjük alkalmas-e oltópontnak.
A háziorvosok egy része levelet kapott a kormányhivataltól, és ebből kiderül, hogy a kormány 5000 háziorvosi rendelőt tervez kijelölni oltóhelynek. Az egyik ilyen levelet tette közzé Kunetz Zsombor egészségügyi szakértő a Facebook-oldalán – írta meg a 444.

Arra kérik a háziorvosokat, hogy igennel vagy nemmel válaszoljanak arra, hogy a rendelőjük rendelkezik-e az 1998-as rendeletben előírt, tömeges oltások elvégzéséhez szükséges feltételekkel. Kunetz felhívja a figyelmet, hogy az 1998-as rendelet az oltóhelyet olyan helyiségként határozza meg, ami legalább a rendelő szakmai minimumfeltételeivel rendelkezik. A levélben feltett kérdés tehát értelmetlenné válik, mert egy rendelőnek alaphelyzetben is hoznia kell ezeket a minimumfeltételeket. Orbán Viktor már november 27-én arról beszélt, hogy kész az oltási terv, bár ezt azóta sem hozták nyilvánosságra – leszámítva a beoltandó csoportok sorrendjét. Müller Cecília pedig szerdán mondta el, hogy a magyar háziorvosi rendelők alkalmasak az oltások tömeges beadására, hiszen fel vannak készülve sürgősségi ellátásra és az oltóanyagot is tudják hűteni.  

Legfrissebb híreink a koronavírus-járványról:

-   Zöld utat kapott a Moderna vakcinája Európában
-   Az angoloknál a legveszélyeztetettebb korosztály csaknem negyedét már beoltották
háziorvosi rendelő Dr. Kunetz Zsombor koronavírus vakcina védőoltás koronavírus